《谢汪汝平送酒》
宋代·陈棣

尘土侵陵老瓦盆，胸中磊块与谁论。
閒披黄卷欲欹枕，忽有白衣来扣门。
和气醺人红绿眩，浓香破鼻典刑存。
倒罍彻底清如水，不比春江带雨浑。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。